KENDELSE AFSAGT AF DOMSTOLENS PRÆSIDENT

AF 8. JULI 1974 ( 1 )

Kali Chemie AG

mod Kommissionen for De europæiske Fællesskaber

Sag 20/74 R II

I sag nr. 20/74 R II,

KALI CHEMIE AG, et tysk selskab med hjemsted i Hannover, repræsenteret af direktørerne Philip von Bismarck m.fl., bistået af advokaterne R. C. Galler, J. Meyer-Landrut og G. Millen, med valgt adresse i Luxembourg hos advokat J. Loesch, 2, rue Goethe, som

sagsøger,

mod

KOMMISSIONEN FOR DE EUROPÆISKE FÆLLESSKABER,

repræsenteret af sin befuldmægtigede R. Wägenbaur, med valgt adresse i Luxembourg hos P. Lamoureux, juridisk rådgiver, 4, boulevard Royal, som

sagsøgt,

afsiger

PRÆSIDENTEN FOR DE EUROPÆISKE FÆLLESSKABERS DOMSTOL

følgende

KENDELSE

Sagsfremstilling

Som følge af en procedure, der var indledt på grundlag af EØF-traktatens artikel 85, traf Kommissionen ved beslutning af 21. december 1973 (IV/795 Kali und Salz/Kali Chemie — EFT nr. L 19 af 23. januar 1974, s. 22) bestemmelse om, at virksomhederne Kali und Salz (i det følgende KS) og Kali Chemie (i det følgende KC) skulle ophøre med den traktatovertrædelse, som en aftale mellem disse to foretagender om KS's salg af ren kaligødning, der var fremstillet af KC, indebar;

de to virksomheder har mod denne beslutning fra Kommissionen anlagt to annullationssøgsmål, der den 12. marts 1974 blev registreret på Domstolens justitskontor under nr. 19 og 20/74;

den 27. marts 1974 fremsatte KC begæring om en foreløbig forholdsregel med henblik på at få udsat fuldbyrdelsen af den anfægtede beslutnings artikel 3, i hvilken Kommissionen pålagde virksomhederne at ophøre med den konstaterede overtrædelse;

efter at have hørt Kommissionen afsagde Domstolens præsident den 3. april 1974 kendelse om, at fuldbyrdelsen af den omstridte beslutnings artikel 3 udsættes indtil den 15. juli, og at afgørelsen om sagsomkostningerne udskydes.

Den 28. juni 1974 har KC fremsat en ny begæring om udsættelse, indtil Domstolen har truffet afgørelse i hovedsagen;

KC har som begrundelse henvist til sin første begæring og har understreget, at faren for uoprettelige skader, således som det fremgår af en sagkyndig udtalelse vedlagt den første begæring, særligt for Ronnenbergminens vedkommende ikke er formindsket siden den første udsættelse.

Kommissionen har henvist til sin stilling i sit skriftlige indlæg af april 1974 og overladt afgørelsen af den nye begæring om udsættelse af fuldbyrdelsen til Domstolens skøn.

Grunde

1 Der har ikke kunnet afsiges dom i hovedsagen før udløbet af den fuldbyrdelsesfrist, der blev fastsat ved kendelsen af 3. april 1974;

2 de faktiske omstændigheder, der begrundede indrømmelsen af den første udsættelse, har ikke ændret sig i den mellemliggende periode;

3 medmindre der opstår processuelle hindringer, vil der kunne afsiges dom i hovedsagen inden for nogle måneder.

Vedrørende sagsomkostningerne

4 Efter sagens omstændigheder bør spørgsmålet om sagsomkostningerne udsættes. Af disse grunde afsiges foreløbig og under hensyn til sagens hastende karakter følgende

KENDELSE

1. Fuldbyrdelsen af artikel 3 i Kommissionens beslutning af 21. december 1973 (IV/795 — EFT af 23. januar 1974) udsættes, indtil der er afsagt dom i hovedsagen.

2. Afgørelsen om sagsomkostningerne udsættes.

Luxembourg den 8. juli 1974. A. Van Houtte Justitssekretær R. Lecourt Præsident

( 1 ) – Processprog: Tysk.